Kaiafase ga a ka a tshwenyega fa basupi ba maaka ba ne ba sa dumalane ka dilo tse ba neng ba di bua kgatlhanong le Jesu. Moperesiti yono yo o kwa godimo o ne a itse sentle se balogamaano ka ene ba neng ba se akanya ka mongwe le mongwe yo o neng a ipitsa Mesia. Ka jalo o ne a batla go itse gore a Jesu o ne a ipitsa jalo. Jesu o ne a araba ka gore batho bano ba ba neng ba mmaya molato ba ne ba tla mmona a “ntse ka fa seatleng sa moja sa maatla mme a tla ka maru a legodimo.” A dira jaaka e kete ke modumedi tota, “moperesiti yo mogolo a gagola diaparo tsa gagwe tsa ka fa ntle, a re: ‘O tlhapaditse! Re sa ntse re tlhokelang basupi?’” Sanehederine e ne ya dumalana ka gore Jesu o tshwanelwa ke go swa.—Mathaio 26:64-66.